《次韵养源双溪阁野眺》
宋代·高斯得

雨余久不眺寒城，平楚遥知一望清。
老杜颇慵看白谷，大王惟爱写黄庭。
剪裁花柳春刀尺，错综江山帝纬经。
终待幅巾同远望，逃他天械与天刑。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。